WhatsApp werk teen dan nie meer op dié foneArgieffoto (Foto: arivera, Pixabay) Nog fone sal by dié lys gevoeg word oor die volgende paar jaar. WhatsApp het reeds in 2016 aangedui dat hy ondersteuning aan sekere Nokia-, Blackberry- en iPhone-fone sowel as sekere bedryfstelsels sou staak. Die besluit is egter ingetrek aangesien die fone en stelsels steeds baie gewild was. WhatsApp het egter nou aangekondig dat hy wel voortgaan om ondersteuning van sekere fone en bedryfstelsels te staak. Volgens die boodskapsdiens is ondersteuning vir die Nokia Symbian S60 reeds op 30 Junie 2017 gestaak terwyl ondersteuning vir die volgende fone en bedryfstelsels op 31 Desember 2017 gestaak sal word: BlackBerry OS, BlackBerry 10 en Windows Phone 8 en ouer. Volgens WhatsApp sal ondersteuning vir die Nokia S40 ná 31 Desember 2018 gestaak word en vir Android 2.3.7 en ouer weergawes ná 1 Februarie 2020. WhatsApp het gesê aangesien hulle nie langer aktief vir hierdie platforms gaan ontwikkel nie, kan sekere funksies enigetyd ophou werk. WhatsApp het gesê hoewel dit ŉ moeilike besluit was om te neem, wil hy fokus op daardie platforms wat die meeste mense gebruik en dat die toestelle en bedryfstelsel wat hy gaan uitfaseer, nie die vermoëns het wat nodig is om WhatsApp se funskies in die toekoms uit te brei nie. Meer as een miljard mense gebruik daagliks WhatsApp. Dié diens, wat vanjaar agt jaar oud is, is in 2014 vir $19 miljard deur Facebook gekoop.